KOMISIJOS REGLAMENTAS (EB) Nr. 1460/98
1998 m. liepos 8 d.
iš dalies keičiantis Reglamentą (EEB) Nr. 1170/93, nustatantį tam tikras išsamias Tarybos reglamento (EEB) Nr. 2158/92 dėl Bendrijos miškų priešgaisrinės apsaugos taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. liepos 23 d. Tarybos reglamentą (EEB) Nr. 2158/92 dėl Bendrijos miškų priešgaisrinės apsaugos ([1]) su pakeitimais, padarytais Reglamentu (EB) Nr. 308/97 ([2]), ypač į jo 4 straipsnio 4 dalį,
atsižvelgdama į 1993 m. gegužės 13 d. Komisijos reglamentą (EEB) Nr. 1170/93, nustatantį tam tikras išsamias Tarybos reglamento (EEB) Nr. 2158/92 dėl Bendrijos miškų priešgaisrinės apsaugos taikymo taisykles ([3]),
kadangi reikėtų numatyti, kaip palengvinti informacijos apie pagal to reglamento 4 straipsnį Komisijos patvirtintų projektų pažangos būklę perdavimą ir analizę;
kadangi terminai atlikti darbus, kuriems taikoma Bendrijos finansinė pagalba, skiriama pagal Reglamento (EEB) Nr. 2158/92 4 straipsnį Komisijos patvirtintiems projektams, yra išsamiai nurodyti Komisijos patvirtinimo sprendime;
kadangi tų terminų pataisoms taikomos sąlygos turėtų būti nurodytos reglamentu;
kadangi šiame reglamente numatytos priemonės atitinka Miškininkystės nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1170/93 3 straipsnis pakeičiamas ir išdėstomas taip:
"3 straipsnis
Kiekvienais metais iki lapkričio 1 d. departamentai ir įstaigos Komisijai perduoda dokumentą, apibūdinantį pagal Reglamento (EEB) Nr. 2158/92 4 straipsnį patvirtintų projektų darbo pažangą.
Tame dokumente nurodomas projektų, kuriuos vykdydami pagalbos gavėjai negali laikytis patvirtinimo sprendime darbams nustatytų terminų, sąrašas. Kartu su sąrašu gali būti pateikiami tinkamai motyvuoti prašymai tuos terminus pratęsti.
Tam tikromis aplinkybėmis Komisija gali patenkinti prašymus dėl terminų pratęsimo. Prašymai dėl terminų pratęsimo priimami, jeigu jie atitinka šias sąlygas:
- Komisija juos gauna iki planuotos darbų pabaigos, nurodytos patvirtinimo sprendime,
- jais garantuojama, kad darbas bus baigtas iki prašomo naujojo termino,
- terminą prašoma pratęsti ne ilgiau kaip 18 mėnesių,
- vienam projektui terminai pratęsiami tik vieną kartą,
- terminai pratęsiami, kai darbai vėluoja dėl oro sąlygų arba dėl aplinkybių, kurios aiškiai nepriklauso nuo pagalbos gavėjo valios. Jokiomis aplinkybėmis darbai negali vėluoti dėl netinkamo ar nepakankamo planavimo tuo metu, kai projektas buvo pateiktas Komisijai, nesvarbu, ar toji planavimo problema yra techninio, administracinio ar finansinio pobūdžio ar netinkamo projekto valdymo rezultatas.
Jei pagal pirmiau išdėstytas sąlygas prašymų nepateikiama arba jei Komisija mano, kad pateikiamos priežastys yra nepakankamos, pagalba tokiems projektams sumažinama arba atimama."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. liepos 8 d.